ธนาคารไทยพาณิชย์

ธนาคารไทยพาณิชย์ จำกัด (มหาชน) () เป็นธนาคารพาณิชย์แห่งแรกของประเทศไทย ก่อตั้งโดยพระบรมราชานุญาตในพระบาทสมเด็จพระจุลจอมเกล้าเจ้าอยู่หัวเมื่อวันที่ 30 มกราคาม พ.ศ. 2449 เดิมชื่อ แบงก์สยามกัมมาจล ทุนจำกัด ธนาคารไทยพาณิชย์เป็นธนาคารที่เก่าแก่ที่สุดของประเทศไทย ปัจจุบันธนาคารมีสำนักงานใหญ่อยู่ที่แยกรัชโยธิน เขตจตุจักร กรุงเทพมหานคร มีสาขาทั้งหมด 662 สาขา และมีตู้เอทีเอ็ม 9,180 เครื่อง

 ประวัติ 
กิจการของธนาคารเริ่มต้นขึ้นในนาม บุคคลัภย์ (Book Club) ในวันที่ 4 ตุลาคม พ.ศ. 2447 ก่อตั้งโดยพระเจ้าบรมวงศ์เธอ กรมหมื่นมหิศรราชหฤทัย เนื่องจากขณะนั้นทรงเชื่อว่า สยามประเทศมีความจำเป็นต้องมีระบบการเงินธนาคารเพื่อรองรับการเติบโตทางเศรษฐกิจการเงินของประเทศ หลังจากบุคคลัภย์ขยายตัวทางธุรกิจขึ้นเป็นลำดับ พระบาทสมเด็จพระจุลจอมเกล้าเจ้าอยู่หัวทรงพระกรุณาโปรดเกล้าโปรดกระหม่อมพระราชทานอำนาจพิเศษให้จัดตั้ง บริษัท แบงก์สยามกัมมาจล ทุนจำกัด เพื่อประกอบธุรกิจธนาคารพาณิชย์อย่างเป็นทางการตั้งแต่แต่วันที่ 30 มกราคม พ.ศ. 2449ประวัติธนาคารไทยพาณิชย์ , จากเว็บไซต์ของธนาคารฯ

ธนาคารไทยพาณิชย์เป็นธนาคารพาณิชย์ที่มีนัยต่อความเสี่ยงเชิงระบบในประเทศประจำปี 2560ตามประกาศธนาคารแห่งประเทศไทย ที่ สนส. 17/2560 ตามประกาศธนาคารแห่งประเทศไทย ที่ สนส. 17/2560

 ลำดับเหตุการณ์สำคัญ 
 พ.ศ. 2449 - ธนาคารเปิดทำการในที่ทำการเดิมของบุคคลัภย์ ตำบลบ้านหม้อ อำเภอพระนคร จังหวัดพระนคร
 พ.ศ. 2449 - พระบาทสมเด็จพระปรมินทรมหาจุฬาลงกรณ์พระจุลจอมเกล้าเจ้าอยู่หัว ทรงพระกรุณาโปรดเกล้าโปรดกระหม่อมพระราชทานพระบรมราชานุญาตให้ บริษัท แบงก์สยามกัมมาจล ทุนจำกัด ใช้ตราอาร์มแผ่นดิน เป็นตราประจำธนาคาร เมื่อวันที่ 30 มกราคม ร.ศ.125 ข้อความดังกล่าวยังคงสลักไว้ ณ ห้องผู้จัดการสาขาของสาขาทุกแห่ง และถูกจัดพิมพ์ลงบนสมุดบัญชีของลูกค้าทุกเล่ม
 พ.ศ. 2453 - ธนาคารย้ายสำนักงานไปยังอาคารตลาดน้อย ตำบลตลาดน้อย อำเภอสัมพันธวงศ์ จังหวัดพระนคร
 พ.ศ. 2455 - ธนาคารเปิดสาขาแห่งแรกย่านท่าน้ำราชวงศ์ ตำบลสำเพ็ง อำเภอสัมพันธวงศ์ เมื่อวันที่ 16 ตุลาคม
 พ.ศ. 2463 - ธนาคารเปิดสาขาแห่งแรกในส่วนภูมิภาค คือ สาขาทุ่งสง อำเภอทุ่งสง จังหวัดนครศรีธรรมราช (ปัจจุบันเป็นอาคารคลังพัสดุ ในย่านสถานีรถไฟชุมทางทุ่งสง) เมื่อวันที่ 12 สิงหาคม
 พ.ศ. 2470 - ธนาคารเปิดสาขาในส่วนภูมิภาคแห่งที่สอง คือ สาขาเชียงใหม่ ข้างโรงแรมรถไฟเชียงใหม่ ซึ่งอยู่หน้าสถานีรถไฟเชียงใหม่ อำเภอเมืองเชียงใหม่ จังหวัดเชียงใหม่ เมื่อวันที่ 1 มกราคม
 พ.ศ. 2473 - ธนาคารเปิดสาขาในส่วนภูมิภาคแห่งที่สาม คือ สาขาลำปาง จังหวัดลำปาง นับเป็นสาขาภูมิภาคที่เก่าแก่ที่สุดที่ยังคงให้บริการในที่ทำการเดิมมาจนถึงปัจจุบัน
 พ.ศ. 2476 - ธนาคารย้ายที่ทำการสาขาเชียงใหม่เข้าสู่ตัวเมืองเชียงใหม่
 พ.ศ. 2482 - ธนาคารเปลี่ยนชื่อภาษาไทยจาก "แบงก์สยามกัมมาจล" เป็น "ธนาคารไทยพาณิชย์" และเปลี่ยนชื่อภาษาอังกฤษจาก "The Siam Commercial Bank, Limited" เป็น "The Thai Commercial Bank, Limited" ตั้งแต่วันที่ 27 มกราคม เป็นต้นไป
 พ.ศ. 2485 - ธนาคารแต่งตั้งนายเล้ง ศรีสมวงศ์ เป็นกรรมการผู้จัดการใหญ่ชาวไทยคนแรก เมื่อวันที่ 1 กุมภาพันธ์
 พ.ศ. 2486 - ธนาคารเปิดสาขาในส่วนภูมิภาคแห่งที่สี่ คือสาขานครราชสีมา จังหวัดนครราชสีมา เพื่อให้บริการพ่อค้าและประชาชนในภาคตะวันออกเฉียงเหนือ
 พ.ศ. 2489 - ธนาคารเปลี่ยนชื่อภาษาอังกฤษกลับมาเป็น "The Siam Commercial Bank, Limited"
 พ.ศ. 2505 - ธนาคารเริ่มใช้เครื่องลงบัญชีเดินสะพัด โพสต์-โทรนิก ซึ่งเป็นระบบอิเล็กทรอนิกส์ที่นับว่าทันสมัยที่สุดในยุคนั้น เมื่อวันที่ 15 ตุลาคม
 พ.ศ. 2514 - ธนาคารได้เปิดอาคารสำนักงานใหญ่แห่งใหม่ที่ถนนเพชรบุรีตัดใหม่ แขวงถนนเพชรบุรีและแขวงมักกะสัน เขตราชเทวี (ปัจจุบันปรับฐานะเป็นสาขาชิดลม และได้ยกอาคารดังกล่าวไปให้เป็นอาคารสำนักงานใหญ่ของบริษัท ไทยพาณิชย์ประกันชีวิต จำกัด (มหาชน) จากนั้นจึงได้ย้ายไปอยู่ที่อาคารหลังใหม่ติดกับหลังเดิม ซึ่งเปิดใช้งานในปี พ.ศ. 2525)
 พ.ศ. 2516 - ธนาคารเริ่มรับพนักงานสตรีเข้าปฏิบัติงานเป็นครั้งแรก
 พ.ศ. 2517 - ธนาคารเร่งขยายสาขาเพื่อให้บริการลูกค้าได้ทั่วถึงและครอบคลุมมากยิ่งขึ้น โดยเริ่มจากการเปิดสาขาศิริราช เพื่ออำนวยความสะดวกให้บุคลากรและผู้ป่วย เปิดสาขาในส่วนปริมณฑลครั้งแรกที่จังหวัดปทุมธานี ตามด้วยสาขาท่าพระ สาขาบางกระบือ และสาขาอื่น ๆ ในพื้นที่ที่ประชากรอาศัยอยู่หนาแน่นในเขตกรุงเทพมหานคร เพื่อเพิ่มขีดความสามารถในการชิงส่วนแบ่งตลาด และสร้างฐานลูกค้าในอนาคต
 พ.ศ. 2525 - ธนาคารเริ่มให้บริการฝากและถอนต่างสาขากับบัญชีเงินฝากครบทุกประเภท เป็นแห่งแรกในประเทศไทย
 พ.ศ. 2526 - ธนาคารเริ่มให้บริการเงินด่วนด้วยเครื่องเอทีเอ็มเป็นครั้งแรก และแห่งแรกในประเทศไทย ตั้งแต่วันที่ 24 มีนาคม
 พ.ศ. 2531 - ธนาคารมีปริมาณสินทรัพย์รวม 103,298.1 ล้านบาท เมื่อถึงสิ้นปีดังกล่าว
 พ.ศ. 2532–2535 - ธนาคารได้รับรางวัล "ธนาคารแห่งปี" (Bank of the Year) จากนิตยสารการเงินธนาคาร เป็นเวลา 4 ปีซ้อน ในฐานะที่เป็นธนาคารพาณิชย์ไทย ที่มีผลงานโดดเด่นอย่างรอบด้าน รวมทั้งการขยายตัวของธนาคารฯ และการเตรียมพร้อมรองรับความเจริญในอนาคต
 พ.ศ. 2536 - ธนาคารเข้าจดทะเบียนเป็นบริษัทมหาชนในตลาดหลักทรัพย์แห่งประเทศไทย ตั้งแต่วันที่ 19 กุมภาพันธ์ เป็นต้นมา โดยใช้ชื่อภาษาไทยว่า "ธนาคารไทยพาณิชย์ จำกัด (มหาชน)" และชื่อภาษาอังกฤษว่า "Siam Commercial Bank Public Company Limited"
 พ.ศ. 2539 - ธนาคารย้ายที่ทำการสำนักงานใหญ่จากถนนเพชรบุรีตัดใหม่ แขวงถนนเพชรบุรีและแขวงมักกะสัน เขตราชเทวี ไปยังอาคารไทยพาณิชย์พาร์กพลาซา บนถนนรัชดาภิเษก แขวงจตุจักร เขตจตุจักร กรุงเทพมหานคร ตั้งแต่วันที่ 29 มกราคม เป็นต้นมา โดยได้รับพระมหากรุณาธิคุณจากสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เสด็จพระราชดำเนินทรงเปิดที่ทำการสำนักงานใหญ่แห่งใหม่อย่างเป็นทางการ
 พ.ศ. 2541–2542 - สืบเนื่องจากวิกฤตการณ์การเงินในเอเชีย พ.ศ. 2540 ส่งผลต่อเนื่องถึงเศรษฐกิจไทยโดยรวมที่ซบเซาลงอย่างหนักและการดำเนินมาตรการที่เข้มงวดตามกรอบนโยบายของกองทุนการเงินระหว่างประเทศ (ไอเอ็มเอฟ) ธนาคารจึงต้องรับผลกระทบอย่างหลีกเลี่ยงไม่ได้ นับเป็นยุควิกฤตของธนาคารเนื่องจากมีปริมาณสินเชื่อด้อยคุณภาพเพิ่มขึ้นตามลำดับ ทางธนาคารจึงแก้ไขปัญหาเฉพาะหน้าด้วยการพยายามรักษาระดับของเงินกองทุนให้เพียงพอ การปรับปรุงโครงสร้างหนี้ การปรับปรุงโครงสร้างของธนาคารตลอดจนตัดทอนค่าใช้จ่ายต่าง ๆ ร่วมกับการแก้ไขปัญหาในระยะยาวด้วยการเพิ่มทุน ซึ่งล้วนแต่สำเร็จลุล่วงไปด้วยดี ทั้งการเสนอขายหุ้นแก่ผู้ถือหุ้นเดิม ผู้ลงทุนในต่างประเทศ และการออกหุ้นกู้ซึ่งถือเป็นการขายหุ้นเพิ่มทุนครั้งใหญ่ที่สุดของประเทศไทย โดยวารสารการเงินหลายฉบับกล่าวว่าเป็นข้อตกลงที่ควรพิจารณาแห่งปีของเอเชีย
 พ.ศ. 2549 - ธนาคารมีปริมาณสินทรัพย์เป็นอันดับที่สาม มูลค่าเกินหนึ่งล้านล้านบาท โดยมีมูลค่าตลาดรวม เพิ่มสูงขึ้นเป็นอันดับหนึ่ง ตลอดจนมีจำนวนสาขา และเครื่องเอทีเอ็มทั่วประเทศ มากที่สุดในประเทศไทย
 พ.ศ. 2550 - พระบาทสมเด็จพระเจ้าอยู่หัว ทรงพระกรุณาโปรดเกล้าโปรดกระหม่อมให้สมเด็จพระเทพรัตนราชสุดาฯ สยามบรมราชกุมารี เสด็จแทนพระองค์ทรงเป็นประธานเปิดงานเนื่องในโอกาสครบรอบ 100 ปี ธนาคารไทยพาณิชย์ จำกัด (มหาชน) ณ ธนาคารไทยพาณิชย์ สำนักงานใหญ่ ในวันอังคารที่ 30 มกราคม
 พ.ศ. 2553 - ธนาคารปรับปรุงอัตลักษณ์และตราสัญลักษณ์ของธนาคาร ให้มีความเรียบง่ายและทันสมัยมากขึ้น และขยายจำนวนสาขาจนครบ 1,000 สาขา โดยสาขาที่ 1,000 ตั้งอยู่ที่ศูนย์การค้าพาราไดซ์พาร์ค โดยสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เสด็จพระราชดำเนินทรงเปิดที่ทำการสาขาเมื่อวันที่ 24 สิงหาคม"สมเด็จพระเทพฯ"โปรดร้านหนังสือ
 พ.ศ. 2555 - บริษัท เงินทุน สินอุตสาหกรรม จำกัด (มหาชน) ได้โอนบรรดากิจการทั้งหมดไปเป็นส่วนหนึ่งของธนาคาร ตั้งแต่วันที่ 1 ตุลาคมการโอนและรับโอนกิจการทั้งหมดของบริษัทเงินทุน สินอุตสาหกรรม จำกัด (มหาชน) ให้แก่ธนาคารไทยพาณิชย์ จำกัด (มหาชน) , จากเว็บไซต์ของธนาคารฯ
พ.ศ. 2558 - ธนาคารไทยพาณิชย์ อาคารสำนักงานใหญ่ สี่แยกรัชโยธิน ถนนรัชดาภิเษก แขวงจตุจักร  เขตจตุจักร เกิดอัคคีภัย มีผู้เสียชีวิต 1 ราย ได้แก่ นายเดชา ด้วงชนะ เจ้าหน้าที่ดับเพลิงเขตหลักสี่ไฟไหม้!'ไทยพาณิชย์'สังเวย1
พ.ศ. 2559 - ธนาคารเปิดตัวผลิตภัณฑ์บัญชีเงินฝากแบบไม่มีสมุดคู่ฝาก (SCB E PASSBOOK) เป็นธนาคารแรกในประเทศไทย โดยบัญชีแบบไม่มีสมุดนี้จะใช้เพียงบัตรประจำตัวประชาชนในการติดต่อธนาคาร และมีการส่งรายการเดินบัญชีอิเล็กทรอนิกส์ (e-Statement) ให้ทางอีเมลแอดเดรสที่ลูกค้าได้ให้ไว้กับธนาคาร ทุกวันที่ 1 ของเดือน บัญชีแบบไม่มีสมุดคู่ฝากจะให้อัตราดอกเบี้ยที่สูงกว่าบัญชีแบบมีสมุดคู่ฝาก แต่จะไม่สามารถใช้เป็นบัญชีรับเงินจากการขายกองทุนได้ เนื่องจากการรับเงินจากการขายกองทุนต้องใช้บัญชีออมทรัพย์แบบมีเล่มสมุดเท่านั้น
พ.ศ. 2560 - ธนาคารเปิดตัวแอปพลิเคชัน SCB EASY เวอร์ชันปรับปรุงใหม่ โดยมีการเปลี่ยนแปลงอินเตอร์เฟซให้สวยงามทันสมัย และเพิ่มการทำธุรกรรมกดเงินไม่ใช้บัตรผ่านโทรศัพท์มือถือเป็นธนาคารแรกในประเทศไทย
พ.ศ. 2561 - ธนาคารประกาศยกเลิกค่าธรรมเนียมการฝาก ถอน โอน เติม จ่าย ที่ดำเนินการทำธุรกรรมผ่านแอปพลิเคชัน SCB EASY  ตั้งแต่วันที่ 26 มีนาคม เป็นต้นมา โดยเป็นธนาคารแรกในประเทศไทยที่ประกาศยกเลิกค่าธรรมเนียมดังกล่าว
พ.ศ. 2562 - เปิดตัวบัตรเติมเงิน PLANET SCB สำหรับใช้จ่ายเป็นสกุลเงินต่างประเทศ โดยไม่เสียค่าความเสี่ยงจากอัตราการแลกเปลี่ยนสกุลเงิน 2.5%
พ.ศ. 2563 - ธนาคารแจ้งปิดทำการสำนักงานใหญ่รัชโยธิน ในวันที่ 25 พฤศจิกายน เนื่องจากกลุ่มผู้ชุมนุมม็อบราษฎร ได้ประกาศเปลี่ยนจุดนัดชุมนุมใหญ่จากสำนักงานทรัพย์สินพระมหากษัตริย์เพื่อเลี่ยงการปะทะ
พ.ศ. 2564 - เปิดตัวบัตรเดบิต LET'S SCB ภายใต้แนวคิด เลือกช้อยส์ที่ใช้…ไว้ใช้ชีวิต
พ.ศ. 2564 - ธนาคารไทยพาณิชย์ ประกาศโอนกิจการธนาคาร และกิจการในเครือทั้งหมดให้ บริษัท เอสซีบี เอกซ์ จำกัด (มหาชน) ซึ่งแปรสภาพมาจาก บริษัท ไทยพาณิชย์โฮลดิ้ง จำกัด (มหาชน) 
พ.ศ. 2565 - ธนาคารเริ่มดำเนินการแลกหุ้นเข้าสู่ บมจ.เอสซีบี เอกซ์ ซึ่งเป็นบริษัทโฮลดิ้งของกลุ่มธุรกิจไทยพาณิชย์ ตั้งแต่เดือนมีนาคม-เมษายน หลังจากนั้น เอสซีบี เอกซ์ จะเป็นผู้ถือหุ้นของธนาคารทั้งหมด เพื่อนำไปสู่การถอนหุ้นธนาคารออกจากตลาดหลักทรัพย์ และให้ซื้อขายหุ้นของบริษัทโฮลดิ้งแทน โดยใช้ชื่อย่อหลักทรัพย์เดิมของธนาคาร คือ SCB โดยการดำเนินการนี้เสร็จสิ้นในเดือนพฤษภาคมปีเดียวกัน ทั้งนี้ หลังการแลกหุ้นดังกล่าว สัดส่วนการถือครองหุ้นของพระบาทสมเด็จพระวชิรเกล้าเจ้าอยู่หัวเพิ่มขึ้น 0.20% เป็น 23.58% จากเดิม 23.38%
พ.ศ. 2565 - ธนาคารได้ทำการโอนธุรกิจบัตรเครดิต SCB (ยกเว้นบัตรเครดิตร่วมเดอะมอลล์ SCB M และบัตรเครดิตกลุ่ม SCB WEALTH) บัตรกดเงินสด Speedy Cash สินเชื่อส่วนบุคคล Speedy Loan ไปอยู่ในความดูแลของบริษัท คาร์ด เอกซ์ จำกัด ตั้งแต่วันที่ 10 ธันวาคม
พ.ศ. 2566 - ธนาคารแจ้งปิดให้บริการ SCB Easy Net บริการธนาคารทางอินเทอร์เน็ต โดยให้ลูกค้าย้ายไปทำธุรกรรมบนมือถือ ผ่าน SCB EASY App ทั้งหมด ตั้งแต่วันที่ 14 กรกฎาคม
พ.ศ. 2566 - ธนาคารเริ่มเปิดให้บริการรับฝากหุ้นกู้แบบไร้ใบ ผ่านบัญชีหุ้นกู้อีซี่ดี (EASY-D) ซึ่งลูกค้าต้องทำรายการเปิดบัญชีหุ้นกู้ผ่านแอป SCB EASY เท่านั้น พร้อมกันนี้ยังได้เปิดขายหุ้นกู้ของบริษัท เอสซีบี เอกซ์ จำกัด (มหาชน) เป็นครั้งแรก โดยเปิดให้จองซื้อผ่านแอป SCB EASY เท่านั้น
พ.ศ. 2567 - ธนาคารแจ้งยกเลิกให้บริการผลิตภัณฑ์ SCB M ซึ่งเป็นความร่วมมือระหว่างธนาคารกับบริษัทเดอะมอลล์ กรุ๊ป ตั้งแต่วันที่ 31 มกราคม
พ.ศ. 2568 - ธนาคารประกาศเก็บค่าธรรมเนียมการโอนเงินต่างธนาคาร 5 บาทต่อรายการ ซึ่งได้สร้างความแตกตื่นให้ลูกค้าเป็นจำนวนมาก ภายหลังธนาคารจึงออกมาชี้แจงว่าค่าธรรมเนียมดังกล่าวเรียกเก็บจากลูกค้านิติบุคคลที่ใช้บริการ SCB Business Anywhere เท่านั้น สำหรับลูกค้าบุคคลธรรมดายังคงได้รับการยกเว้นค่าธรรมเนียมการโอนเงินเช่นเดิม
พ.ศ. 2569 - ธนาคารได้ประกาศความร่วมมือกับพันธมิตรทั้งในและต่างประเทศ ในการให้บริการกดเงินไม่ใช้บัตรข้ามค่าย รองรับจำนวนผู้ให้บริการมากที่สุดในประเทศไทย

 บริษัทในเครือ 
 บริษัท คาร์ด เอกซ์ จำกัด ดูแลกลุ่มผลิตภัณฑ์ด้านบัตรเครดิต บัตรกดเงินสด และสินเชื่อส่วนบุคคล
 บริษัท หลักทรัพย์ อินโนเวสท์ เอกซ์ จำกัด ดูแลเรื่องการลงทุนในหลักทรัพย์ เช่น หุ้น กองทุน สินทรัพย์ดิจิทัล เปลี่ยนชื่อมาจากหลักทรัพย์ไทยพาณิชย์ SCBS
 บริษัท หลักทรัพย์จัดการกองทุน ไทยพาณิชย์ จำกัด ดูแลเรื่องการลงทุนในกองทุนรวมของไทยพาณิชย์
 บริษัท ไทยพาณิชย์ โพรเทค จำกัด ดูแลเรื่องการจัดการประกันภัยและประกันชีวิต
 บริษัท หลักทรัพย์ ไทยพาณิชย์ จูเลียส แบร์ จำกัด
 บริษัท เอสซีบี เทคเอกซ์ จำกัด ดูแลเรื่อง บริการ Cloud solution
 บริษัท เอสซีบี เอกซ์ จำกัด (มหาชน)
 บริษัท โทเคน เอกซ์ จำกัด ดูแลเรื่องการพัฒนาแพลตฟอร์มสินทรัพย์ดิจิทัล (Blockchain and NFT Platform Solution)
 บริษัท ออโต้ เอกซ์ จำกัด เงินไชโย ดูแลเรื่องสินเชื่อเงินกู้โดยใช้รถยนต์ส่วนบุคคล

 กรรมการและผู้บริหารระดับสูง 
ข้อมูล ณ วันที่ 15 พฤษภาคม พ.ศ. 2568
 พ.ต.อ. ธรรมนิธิ วนิชย์ถนอม ประธานกรรมการกิจกรรมเพื่อสังคม
 นาย กานต์ ตระกูลฮุน ประธานกรรมการบริหาร
 นาย เชาวลิต เอกบุตร ประธานกรรมการตรวจสอบ
 รองศาสตราจารย์ ดร. พสุ เดชะรินทร์  ประธานกรรมการกำกับความเสี่ยง
 ดร. ประสงค์ วินัยแพทย์ ประธานกรรมการสรรหา ค่าตอบแทน และบรรษัทภิบาล
 ดร. สุพจน์ เธียรวุฒิ ประธานกรรมการเทคโนโลยี
 นาย กฤษณ์ จันทโนทก ประธานเจ้าหน้าที่บริหาร

 ผู้ถือหุ้นรายใหญ่
ข้อมูล ณ วันที่ 5 มีนาคม พ.ศ. 2568

 ลำดับที่  รายชื่อผู้ถือหุ้น  จำนวนหุ้นสามัญ  สัดส่วนการถือหุ้น 1  พระบาทสมเด็จพระวชิรเกล้าเจ้าอยู่หัว  793,832,359  23.58% 2  กองทุนรวม วายุภักษ์หนึ่ง  785,298,200  23.32% 3  บริษัท ไทยเอ็นวีดีอาร์ จำกัด 215,058,434   6.39% 4  STATE STREET EUROPE LIMITED   130,184,288  3.87% 5  SOUTH EAST ASIA UK (TYPE C) NOMINEES LIMITED  111,878,632  3.32% 6  สำนักงานประกันสังคม   111,692,960 3.32% 7  BNY MELLON NOMINEES LIMITED 45,975,572 1.37% 8  THE BANK OF NEW YORK MELLON 42,868,488   1.27% 9  	SOUTH EAST ASIA UK (TYPE A) NOMINEES LIMITED  37,841,088   1.12% 10 SE ASIA (TYPE B) NOMINEES LLC  33,889,835  1.01%

 รางวัล 
 ปี รางวัล สาขา ผล 2566 Thailand Zocial Awards 2023 Best Brand Performance on Social Media กลุ่มธุรกิจธนาคาร 

 อ้างอิง 

 แหล่งข้อมูลอื่น 
 ธนาคารไทยพาณิชย์ จำกัด (มหาชน)
 พิพิธภัณฑ์ธนาคารไทย 
 มูลนิธิสยามกัมมาจล
 โครงการ กล้าใหม่...ใฝ่รู้ 


ท
หมวดหมู่:บริษัทสยามที่ก่อตั้งในปี พ.ศ. 2447
หมวดหมู่:นิติบุคคลที่ได้รับพระราชทานตราตั้ง
หมวดหมู่:ธนาคารที่ก่อตั้งในปี พ.ศ. 2447